b"\n_START_ARTICLE_\nSalmodi d'Aimostier\n_START_SECTION_\nBiografia\n_START_PARAGRAPH_\nJofre, monjo de l'abadia de Sant Marcial de Llemotges, va escriure una vida de Psalmodi, i en diu que era contemporani de Sant Gregori el Gran. Es creu que Psalmodi, de qui el nom c\xc3\xa8ltic original \xc3\xa9s desconegut, va n\xc3\xa9ixer en una fam\xc3\xadlia noble d'Esc\xc3\xb2cia o Irlanda, ja que les fonts nom\xc3\xa9s l'anomenen Scotus, que podia designar qualsevol dels dos or\xc3\xadgens, on fou deixeble de Brandan de Conflert. _NEWLINE_Segons una llegenda, de jove es va adormir a la platja, sobre d'unes fustes que havia fet servir com a rai jugant amb uns amics al mar. Mentre dormia, la marea va arrossegar el rai al mar; en desvetllar-se, en alta mar, Psalmodi va pregar per l'ajut div\xc3\xad i D\xc3\xa9u va fer n\xc3\xa9ixer una illa a l'oce\xc3\xa0 perqu\xc3\xa8 Psalmodi se salv\xc3\xa9s. Segons el relat de la seva vida, Brendan va conv\xc3\xa8ncer Salmodi perqu\xc3\xa8 l'acompany\xc3\xa9s en un viatge a la G\xc3\xa0l\xc2\xb7lia: cap al 630, arribaren a Saintonge, on fou rebut per Sant Leonci, bisbe de Saintes._NEWLINE_Salmodi es convert\xc3\xad en deixeble de Leonci, qui li aconsell\xc3\xa0 que prengu\xc3\xa9s una vida de contemplaci\xc3\xb3 i solitud. Es va fer eremita i visqu\xc3\xa9 en una cel\xc2\xb7la al bosc de Grigeas o Grie, prop d'Aimostier (Llemos\xc3\xad); llavors va prendre el nom de Psalmodius pel seu costum de cantar els psalms. Va morir a mitjan juny a la seva ermita, en un any desconegut._NEWLINE_Va tenir fama de santedat, i se li atribu\xc3\xafen miracles i poder sobre b\xc3\xa8sties i dimonis. Es deia que havia sanat una filla del duc d'Aquit\xc3\xa0nia que havia estat mossegada per una v\xc3\xadbora, i que havia retornat la vista a una cega. Un miracle que la llegenda li atribueix diu que un llop mat\xc3\xa0 l'ase que feia servir Salmodi per portar c\xc3\xa0rregues: Salmodi orden\xc3\xa0 al llop que substitu\xc3\xads l'ase, i aix\xc3\xad va fer-ho.\n_START_SECTION_\nVeneraci\xc3\xb3\n_START_PARAGRAPH_\nFou sebollit a la riba del riu Viena. Sobre la tomba es constru\xc3\xad una esgl\xc3\xa9sia i despr\xc3\xa9s un monestir al peu del tur\xc3\xb3, que prengu\xc3\xa9 el nom d'Aimostier. Les seves rel\xc3\xadquies foren col\xc2\xb7locades en un reliquiari d'argent de l'esgl\xc3\xa9sia del monestir._NEWLINE_Des d'antic, els breviaris de la di\xc3\xb2cesi de Llemotges en marquen la festivitat el 13 de juny."